**Zidire în tine**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu nu trebuie să mă mai iubeşti

lasă-mă doar să mă zidesc în tine

îngenuncheat

şi să arunc cheile în zbaterea

inimii tale

apoi vom lăsa să curgă timpul

şi sângele

pe lângă mine

până îţi vei deschide rănile

atât cât să cuprindă

toată sinuciderea

tu nu trebuie să mă mai iubeşti

niciodată

lasă-mă doar să mă zidesc

în jurul inimii tale nevindecate

şi să alerg,

strigându-te, uitându-te,

până mă voi zdrobi

de sângele tău

ca de o stâncă

după care mă voi arunca

de nicăieri

în sufletul tău părăsit

ca într-o prăpastie